Simon Emil Ammitzbøll (LA), 2011-06-21:
Ja, man mangler nærmest ord.
Danskerne skal være opmærksomme på, at den her diskussion ikke kun handler om at overholde Schengenaftalen, personkontrol og åbne grænser.
Det handler også om fri bevægelighed for varer, det indre marked.
Med andre ord er vi helt inde i kerneværdierne.
Vi skal nemlig ikke alene overholde det juridiske i Schengenaftalen, vi skal også overholde ånden i Schengenaftalen, nemlig at frie mennesker har en grundlæggende ret til at bevæge sig på tværs af grænser.
Så er der måske nogen, som vil spørge, om det ikke er et problem i forhold til indsatsen mod østkriminalitet, at vi ikke længere kan udføre traditionel grænsekontrol.
Hertil vil jeg gerne svare klart og tydeligt nej.
Når man ved, at Danmarks grænser krydses 80 millioner gange årligt, heraf af små 6.000 asylansøgere, virker det en smule ineffektivt og som spildte kræfter at bruge politiets kostbare tid på en personkontrol mellem EU-landene frem for at styrke de ydre grænser og forbedre bekæmpelsen af den grænseoverskridende kriminalitet.
I forbindelse med etableringen af Schengensamarbejdet og dermed den fri bevægelighed over grænserne er der jo sket en styrkelse af politiets og andre myndigheders mulighed for at gribe ind og kontrollere, hvad der sker af bevægelser fra mistænkelige elementer, og det kan såmænd være meget mere effektivt, at disse elementer ikke kan vide sig sikre på, hvor man snupper dem.
Hvis der er en grænsekontrol, ved de, at det er der, de skal passe på.
Vi ønsker en fortsat kontrol af de ydre grænser og samtidig at bevare de dygtige baglandspatruljer.
Ud fra en politifaglig vurdering får man således mere ud af at anvende de betydelige ressourcer, som effektiv grænsekontrol vil kræve, til efterretningsbaserede indsatser i forhold til den organiserede kriminalitet.
Vi vil ikke overlade det til fru Pia Kjærsgaard at fortælle sønderjyderne, hvad vi skal mene.
Hun taler om frygten for de fremmede, men vi er overhovedet ikke ved at dø af skræk.
Vi må ikke her i dag sætte det på spil, som vi har brugt årtier på at udvikle i EU til gavn for borgerne.
Den fri bevægelighed og Schengenaftalen er vigtige resultater af den europæiske forening.
Hvis man virkelig mente det at gøre noget ved grænseoverskridende kriminalitet alvorligt, kunne vi til en begyndelse gå ind i det europæiske politisamarbejde, som vi ikke vil være med i.
De penge kunne være brugt meget bedre på andre indsatser.
Ja, det er svært at finde ord.
Derfor var de ord, jeg brugte her, taget fra gode borgerlige politikere som EU-kommissær Connie Hedegaard, europaparlamentariker Jens Rohde, justitsminister Lars Barfoed, udenrigsminister Lene Espersen, tidligere statsminister Anders Fogh Rasmussen, den konservative gruppeformand hr. Tom Behnke, skatteminister Peter Christensen, den tyske udenrigsminister Guido Westerwelle og tidligere udenrigsminister Uffe Ellemann-Jensen.
I Liberal Alliance synes vi ikke, at alt ved EU er godt.
Vi synes, det er fint, at statsministeren nu i bedste Margaret Thatcher-stil vil have sine penge tilbage, men vi undervurderer ikke det europæiske projekts betydning for menneskers frihed, værdighed og velstand.
Vi anerkender, at grænsespørgsmål aldrig alene kan være et nationalt anliggende.
Og vi græmmer os over, at danske politikere underkender Tysklands rolle som rygsøjle i det europæiske friheds-, demokrati- og velstandsprojekt og som en væsentlig kulturnation, der har lært af sin fortid – neuroser eller ej – og at tyskerne går op i den personlige frihed og i statens begrænsning.
Misundelige har vi lov at være.
Asien står ved Elben, sagde forbundsrepublikkens første kansler, Konrad Adenauer, da Sovjetunionen underlagde sig Østeuropa.
Sådan har det ikke været siden Murens fald og Sovjetunionens sammenbrud, men sådan er det åbenbart stadig i nogle danske politikeres opfattelse.
Selvfølgelig skal der gøres noget ved grænseoverskridende kriminalitet.
En god baglandsindsats og en større sandsynlighed for at blive opdaget er vejen frem.
Man kunne lægge ud med at lukke hullet i politistyrken, som man selv har skabt med den nuværende politiaftale.
Ministeren kunne ikke oplyse, hvilke spørgsmål Europa-Kommissionen har stillet Danmark, eller hvad Danmark vil svare.
Ministeren vil ikke oplyse, om Danmark har tænkt sig at efterleve en eventuel indsigelse fra Europa-Kommissionen.
En juridisk gennemgang med en detaljeret redegørelse for, om ethvert element i grænseaftalen er inden for eller uden for Schengenaftalen, kan vi godt skyde en hvid pind efter.
Liberal Alliance synes, at oppositionens afværgedagsorden er at foretrække frem for regeringens aftale med Dansk Folkeparti.